Αξιότιμη κυρία υφυπουργέ,

Γνωρίζετε τις δυσκολίες και τα προβλήματα που αντιμετωπίζει το Σικιαρίδειο ίδρυμα και το πώς όλα αυτά μπορούν να δυσκολεύσουν την εύρυθμη λειτουργία του, από την πρώτη στιγμή ανάληψης των καθηκόντων σας, τον περασμένο Ιούλιο.

Όλα αυτά σας τα έχουμε επισημάνει και με παλαιότερες επιστολές μας αλλά και στις συναντήσεις που είχαμε μαζί σας. Επίσης, σας τα έχει επισημάνει και η Διοίκηση του Ιδρύματος μέσω του Προέδρου κου Παρασκευόπουλου.

Το μέλλον του Σικιαριδείου είναι δυσοίωνο καθώς αυτή τη στιγμή δεν υπάρχουν χρήματα για ν’ ανταποκριθεί στις υποχρεώσεις του, ενώ δεν έχει τη δυνατότητα είσπραξης χρημάτων λόγω έλλειψης φορολογικής ενημερότητας.

Στην παρούσα στιγμή το μέλλον είναι ακόμη πιο δυσοίωνο διότι δεν βλέπουμε τις πρωτοβουλίες που έπρεπε να είχατε αναλάβει ως αρμόδια Υφυπουργός , για την εξεύρεση μόνιμης και βιώσιμης λύσης. Πρόσφατα προχωρήσατε στο διορισμό Διοικητικού Συμβουλίου κάτι το οποίο είναι σημαντικό για το φορέα μας. Ο διορισμός όμως του Διοικητικού Συμβουλίου δεν είναι η λύση και πολύ περισσότερο δεν είναι η τελευταία σας υποχρέωση απέναντι στο ίδρυμα.

Γνωρίζετε τις θέσεις όλων των εμπλεκόμενων με το Σικιαρίδειο πλευρών σχετικά με το τι προτείνουν ως βιώσιμη λύση για το μέλλον. Όλες οι εμπλεκόμενες πλευρές σας έχουν υποβάλλει αυτές τις προτάσεις, με τα πλεονεκτήματα και τα μειονεκτήματα κάθε πρότασης.

Ήρθε η ώρα ν’ αναλάβετε τις πρωτοβουλίες αυτές οι οποίες θα μας βγάλουν από το αδιέξοδο και την αβεβαιότητα. Οποιαδήποτε άλλη καθυστέρηση και κωλυσιεργία θα είναι μοιραία για την τύχη 31 εργαζομένων και 80 καταρτιζομένων και των οικογενειών τους. Θα είναι μοιραία για το Σικιαρίδειο Ίδρυμα καθώς θα οδηγήσει σε καταστάσεις δυσάρεστες και μη αναστρέψιμες όσο αφορά το άμεσο μέλλον.

Ελπίζουμε ότι θα προχωρήσετε εγκαίρως, σε όλες τις απαραίτητες ενέργειες οι οποίες θα δώσουν βιώσιμη και οριστική λύση στο πρόβλημα του Σικιαριδείου Ιδρύματος.

Σας ευχαριστούμε εκ των προτέρων και είμαστε στη διάθεσή σας.